**Zmluva o dielo**

**uzavretá v súlade s § 536 a nasl. zákona č. 513/1991 Zb. Obchodný zákonník**

**a zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov**

(ďalej len „zmluva“)

medzi zmluvnými stranami:

**1. Objednávateľ:**

Obchodné meno: Mesto Stará Ľubovňa

Sídlo: Obchodná 1, 064 01 Stará Ľubovňa

Štatutárny orgán: PhDr. Ľuboš Tomko

IČO: 00 330 167

DIČ: 2020698812

Bankové spojenie: Všeobecná úverová banka, a. s.

IBAN: SK26 0200 0000 0021 5128 8856

(ďalej len ,,objednávateľ“)

**2. Zhotoviteľ:**

Obchodné meno: ......................

Sídlo: .......................

Zastúpený: ......................

IČO: ......................

DIČ: ......................

IČ DPH: ......................

Zapísaný v obchodnom registri: ......................

Bankové spojenie: ......................

IBAN: ......................

(ďalej len ,,zhotoviteľ“)

(ďalej aj ako „zmluvné strany“)

**Čl. 1**

**Úvodné ustanovenie**

1.1 Zmluvné strany na základe výsledku verejného obstarávania uzatvárajú túto zmluvu o dielo na realizáciu stavebných prác na predmet zákazky: **„**Cyklotrasa Stará Ľubovňa - Hniezdne" v rámci projektu ***„Historicko – kultúrno - prírodná cesta okolo Tatier - 2. etapa“*** (ďalej iba „dielo“), ktoré sa zhotoviteľ zaväzuje zhotoviť pre objednávateľa.

1.2 Objednávateľ sa zaväzuje zhotoviteľovi pri vykonávaní diela poskytnúť súčinnosť, riadne a včas vykonané práce a dodávky prevziať spôsobom dohodnutým v tejto zmluve
a zaplatiť cenu za vykonanie diela, to všetko podľa nižšie uvedených podmienok.

1.3 Zhotoviteľ vyhlasuje, že má oprávnenie vykonávať všetky činnosti a dostatok odborných skúsenosti a prostriedkov najmä finančných, personálnych a materiálnych, aby zhotovil pre objednávateľa dielo podľa Čl. 3. tejto zmluvy, podľa dohodnutých podmienok a zároveň riadne a včas. Zhotoviteľ je povinný takéto oprávnenie sprístupniť objednávateľovi
k nahliadnutiu, prípadne na požiadanie objednávateľa predložiť objednávateľovi overené fotokópie tohto oprávnenia.

**Čl. 2**

**Zmluvné podklady**

2.1 Zmluvné podklady, ktoré sa stali východiskom pre uzatvorenie tohto zmluvného vzťahu sú:

* + kompletná dokumentácia z verejného obstarávania – podlimitná zákazka
	na uskutočnenie stavebných prác predmetu zákazky s názvom: **„**Cyklotrasa Stará Ľubovňa - Hniezdne" v rámci projektu *„Historicko – kultúrno - prírodná cesta okolo Tatier - 2. etapa****“*** vrátane oznámenia o vyhlásení verejného obstarávania – výzvy na predkladanie ponúk, súťažných podkladov, ktorými sú najmä výkaz výmer a cenová ponuka predložená zhotoviteľom, ktorá bola vypracovaná v zmysle súťažných podmienok,
	+ projektová dokumentácia stavby, ktorá bola súčasťou súťažných podkladov,
	+ stavebné povolenie / oznámenie k ohláseniu stavebných úprav/ drobnej stavby a pod. vrátane všetkých s tým súvisiacich vyjadrení a pripomienok dotknutých orgánov, ktoré súvisia s realizáciou stavby,
	+ podrobný položkový rozpočet, odsúhlasený objednávateľom, ktorý je nedeliteľnou súčasťou tejto zmluvy ako *príloha č. 1*.

**Čl. 3**

**Predmet zmluvy**

3.1 Predmetom tejto zmluvy je záväzok zhotoviteľa zhotoviť dielo a záväzok objednávateľa zaplatiť cenu za riadne a včas vykonané dielo.

3.2 Predmetom plnenia zhotoviteľa podľa tejto zmluvy sú stavebné úpravy vrátane dodávky materiálu na stavbu v rozsahu cenovej ponuky predloženej zhotoviteľom, ktorá bola vypracovaná v zmysle súťažných podmienok, výkazu výmer stavby, platných právnych predpisov, STN - noriem a požiadaviek objednávateľa.

3.3 Miesto plnenia: k. ú. Stará Ľubovňa a k. ú. Hniezdne.

3.4 Pri vykonávaní diela sa zhotoviteľ zaväzuje postupovať samostatne, zhotoviť dielo
vo vlastnom mene a na vlastnú zodpovednosť a nebezpečenstvo v súlade s touto zmluvou
a spôsobom dohodnutým v tejto zmluve za súčinnosti objednávateľa. Zároveň sa zaväzuje dodržať technológie výstavby a použitia materiálov podľa projektovej dokumentácie,
bez požadovania zmien projektu.

3.5 Zhotoviteľ sa zaväzuje, že min. 50 % objemu stavebných prác zrealizuje vlastnými zamestnancami.

3.6 Zhotoviteľ môže po predchádzajúcom písomnom odsúhlasení objednávateľom zabezpečiť realizáciu časti diela alebo vybraných prác prostredníctvom subdodávateľov. Zhotoviteľ pritom zodpovedá objednávateľovi tak, ako by dielo vykonával sám.

3.7 Zhotoviteľ týmto v súlade s § 41 ods. 3 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“) uvádza v prílohe č. 3 zoznam známych subdodávateľov - údaje o všetkých známych subdodávateľoch, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia (*vypĺňa a predkladá* ***len úspešný uchádzač*** *- predávajúci v čase uzavretia zmluvy*).

3.8 Zhotoviteľ je v súlade s § 41 ods. 4 ZVO povinný písomne oznámiť objednávateľovi akúkoľvek zmenu údajov o subdodávateľovi bezodkladne po tom, ako sa o zmene údajov dozvedel. Zhotoviteľ je povinný najneskôr 5 pracovných dní, ktoré predchádzajú dňu, kedy má nastať zmena subdodávateľa predložiť písomnú žiadosť o súhlas so zmenou subdodávateľa objednávateľovi, ktorá bude obsahovať minimálne: deň, kedy má nastať zmena subdodávateľa, identifikačné údaje navrhovaného subdodávateľa, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Pokiaľ objednávateľ do dňa predchádzajúceho dňu, v ktorom má nastať zmena subdodávateľa neoznámi zhotoviteľovi písomne, že so zmenou subdodávateľa nesúhlasí, vrátane uvedenia konkrétnych dôvodov nesúhlasu, platí, že súhlas bol zhotoviteľovi udelený.

3.9 Objednávateľ si vyhradzuje právo na posúdenie a schválenie zmeny subdodávateľa.

**Čl. 4**

**Termín plnenia**

4.1 Zhotoviteľ sa zaväzuje uzavrieť zmluvu **do 5 pracovných dní odo dňa písomného oznámenia o vykonaní kontroly dokumentácie z verejného obstarávania s kladným výsledkom týkajúcej sa predmetu tejto zmluvy**. Objednávateľ bude písomne informovať zhotoviteľa o výsledku vykonania kontroly poskytovateľom nenávratného finančného príspevku.

4.2 Zhotoviteľ sa zaväzuje začať vykonávať dielo v lehote **do 5 pracovných dní odo dňa nadobudnutia účinnosti tejto zmluvy**.

4.3 Termínom začatia plnenia sa rozumie deň, v ktorom objednávateľ protokolárne odovzdá zhotoviteľovi miesto vykonávania diela.

4.4 Zhotoviteľ sa zaväzuje vykonať dielo v lehote **do 4 kalendárnych mesiacov**od protokolárne odovzdanej stavby.

4.5 Zhotoviteľ nie je v omeškaní, ak dôjde k zmeškaniu v dôsledku:

1. zmien v povahe prác podľa pokynov objednávateľa,
2. okolnosti týkajúcich sa objednávateľa, vrátane zdržania prác, ktoré vykonáva iný dodávateľ objednávateľa a tieto spôsobia zdržanie prác zhotoviteľa,
3. okolnosti, za ktoré nie je možné robiť zhotoviteľa zodpovedným a ktoré nemohol ovplyvniť, napr. neočakávané prírodné a iné javy, ktorých stupeň je vyšší, ako je obvyklý v danom ročnom období a v danom mieste.

**Čl. 5**

**Cena diela a platobné podmienky**

5.1 Cena diela v rozsahu plnenia podľa čl. 3. tejto zmluvy je stanovená v zmysle cenovej ponuky zhotoviteľa, ktorá bola vypracovaná podľa pokynov uvedených v súťažných podkladoch a je dojednaná v súlade so zákonom č. 18/1996 Z. z. o cenách v znení neskorších predpisov, vyhláškou MF SR č. 87/1996 Z. z., ktorou sa vykonáva zákon o cenách
v znení neskorších predpisov takto:

**Cena diela bez DPH: ......................**

sadzba DPH 20 %: ......................

**Cena diela celkom, vrátane DPH:** ......................

**(slovom:..............................................................eur ......................... centov)**

5.2 Cena diela je pevná, konečná, záväzná a zahŕňa všetky výkony a náklady k zhotoveniu diela v zmysle tejto zmluvy o dielo, vrátane všetkých súvisiacich nákladov zhotoviteľa ako obchodné a dovozné prirážky vrátane nákladov na dopravu, skladovanie a presun na stavbu všetkých materiálov, stavebných hmôt a dielcov, výrobkov, strojov a zariadení a nakladanie s odpadmi. Zmluvná cena nemôže byť upravovaná v dôsledku zmeny cien materiálov, palív, energie a pod.

5.3 DPH bude účtovaná na základe platných právnych predpisov v čase realizácie diela.

5.4 Objednávateľ neposkytne zhotoviteľovi preddavok (zálohu).

5.5 Platba bude zrealizovaná na základe faktúr, ktoré budú vystavené na základe zhotoviteľom predložených a objednávateľom odsúhlasených súpisov skutočne vykonaných prác a dodávok, ktoré budú prílohou faktúry. Súpisy musia byť potvrdené zhotoviteľom
a objednávateľom. Objednávateľ si vyhradzuje právo, vyžiadať si ako prílohu faktúry potvrdenie subdodávateľa o tom, že zhotoviteľ voči nemu splnil všetky záväzky v rozsahu vykonaných prác. Skutočne vykonané práce a dodávky budú fakturované podľa jednotkovej ceny uvedenej v cenovej ponuke.

5.6 Zhotoviteľ predloží objednávateľovi na overenie správnosti súpis vykonaných prác
a dodávok v 4-och vyhotoveniach. Objednávateľ (zástupca objednávateľa) potvrdí súpis
 v lehote do **3 pracovných dní** po jeho obdržaní podpisom.

5.7 Lehota splatnosti faktúry je **60 kalendárnych dní** odo dňa doručenia faktúry objednávateľovi.

5.8 V prípade omeškania objednávateľa so splnením peňažného záväzku má zhotoviteľ právo požadovať úrok z omeškania vo výške určenej nariadením vlády SR č. 21/2013 Z. z., ktorým sa vykonávajú niektoré ustanovenia Obchodného zákonníka.

5.9 Faktúra bude daňovým dokladom a bude obsahovať najmä tieto údaje:

• číslo faktúry,

• deň odoslania a deň splatnosti faktúry ,

• označenie peňažného ústavu a číslo účtu, na ktorý sa má platiť,

• rozpis už fakturovaných čiastok,

• označenie diela,

• pečiatka a podpis oprávnenej osoby,

• súpis fakturovaných prác a dodávok, odsúhlasených oprávnenou osobou objednávateľa.

Prílohou faktúry bude:

• súpis vykonaných prác,

• zisťovací protokol potvrdený zhotoviteľom a oprávnenou osobou objednávateľa

5.10 V prípade, že faktúra nebude obsahovať náležitosti uvedené v bode 5.9 tohto článku, objednávateľ je oprávnený vrátiť ju do 5 pracovných dní odo dňa jej doručenia zhotoviteľovi na doplnenie. V takomto prípade sa preruší plynutie lehoty splatnosti a nová lehota splatnosti začne plynúť doručením opravenej faktúry objednávateľovi.

5.11 Objednávateľ je oprávnený v súlade s § 12 ods. 1, písm. b) bod 3 zákona č. 254/1998
Z. z. o verejných prácach v znení neskorších predpisov, nezaplatiť zhotoviteľovi 10 %
z dohodnutej ceny za dielo, a to do doby preukázania splnenia kvalitatívnych parametrov
pri odovzdaní diela.

5.12 Suma podľa bodu 5.11 bude uhradená následne po odstránení vád a nedostatkov, a to
do 30 dní odo dňa odsúhlasenia kvalitatívnych parametrov objednávateľom.

5.13 V prípade odôvodnených a nepredvídaných naviacprác a menejprác sa vyhotoví zápis
a tieto budú predmetom prerokovania s objednávateľom vrátane ocenenia smernými orientačnými cenami v príslušnom období. Ustanovenie bodu 13.2 tým ale nie je dotknuté.

5.14 Prípadné nutné zmeny materiálov alebo konštrukcií oproti výkazu výmer predloženého v súťaži, ktoré budú mať vplyv na cenu diela, musia byť vyvolané písomnou požiadavkou objednávateľa. Zmenu výkazu výmer je zhotoviteľ povinný neodkladne písomne vopred odsúhlasiť s povereným zástupcom objednávateľa a potom zapísať do stavebného denníka. Ustanovenie bodu 13.2 tým ale nie je dotknuté.

5.15 Peňažný záväzok bude splnený pripísaním príslušnej čiastky na účet banky zhotoviteľa.

5.16 Zábezpeka podľa § 46 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov je stanovená objednávateľom ako verejným obstarávateľom vo výške 10 000,00 eur. Spôsob zloženia a vrátenia zábezpeky sa uskutoční podľa súťažných podmienok.

5.17 Zhotoviteľovi - úspešnému uchádzačovi prechádza zábezpeka podľa bodu 5.16 tohto článku počas realizácie stavby do tzv. výkonovej zábezpeky. Po odovzdaní diela výkonová zábezpeka prechádza do tzv. záručnej zábezpeky, ktorá v prípade nevyčerpania bude vrátená do 15 dní na základe žiadosti zhotoviteľa po uplynutí záručnej lehoty. Zhotoviteľovi môže byť objednávateľom čerpaná záručná zábezpeka na odstránenie vád a nedorobkov v záručnej lehote v prípade, že zhotoviteľ vady a nedorobky neodstránil v stanovenom termíne určenom objednávateľom.

**Čl. 6**

**Vykonávanie diela**

6.1 Objednávateľ písomne odovzdá zhotoviteľovi miesto plnenia. V protokole o odovzdaní a prevzatí musí byť uvedené, že miesto plnenia je v stave umožňujúcom začatie diela v súlade so zmluvou.

6.2 Objednávateľ je povinný odovzdať miesto plnenia v takom stave, aby nedošlo
k narušovaniu práce zhotoviteľa z hľadiska vecného a časového plnenia diela.

6.3 Zhotoviteľ je povinný odo dňa prevzatia miesta plnenia viesť o prácach, ktoré vykonáva, stavebný denník. V priebehu pracovného času musí byť denník na stavbe trvalo prístupný. Denné záznamy sa vyhotovujú minimálne vo dvoch vyhotoveniach, po jednom pre každú zmluvnú stranu. Denné záznamy zapisuje oprávnený pracovník zhotoviteľa, pričom obsahom záznamu sú aj poveternostné pomery na stavbe.

6.4 Objednávateľ je povinný sledovať obsah stavebného denníka a pripájať svoje stanovisko k zápisom.

6.5 Vytýčenie a ochranu podzemných vedení a inžinierskych sietí vykoná zhotoviteľ
na vlastné náklady.

6.6 Za poškodenie podzemných vedení a inžinierskych sietí zodpovedá zhotoviteľ. Zhotoviteľ zodpovedá aj za prestoje vzniknuté z tohto dôvodu a za nároky uplatnené tretími osobami súvisiace s prípadným poškodením týchto vedení a sietí.

6.7 Povolenie na dočasné užívanie verejných a iných plôch a na rozkopávky zabezpečí a prípadné poplatky za ne znáša zhotoviteľ. Po ukončení stavby sa zhotoviteľ zaväzuje zabraté verejné priestranstvá ako aj rozkopávky upraviť do pôvodného stavu.

6.8 Zhotoviteľ zodpovedá na prevzatom mieste plnenia za poriadok a čistotu, za správne ukladanie materiálov a konštrukcií, za ochranu životného prostredia počas realizácie diela
a zaväzuje sa na svoj náklad odstrániť odpad, ktorý je výsledkom jeho činnosti.

6.9 Zhotoviteľ je povinný dodržiavať podmienky stanovené vyhláškou č. 147/2013 Z. z.
o bezpečnosti práce a technických zariadení pri stavebných prácach, zákona č. 124/2006 Z. z.
o bezpečnosti a ochrane zdravia pri práci, predpisy o požiarnej ochrane a interné predpisy objednávateľa, s ktorými bol oboznámený. Za vytvorenie podmienok na zaistenie bezpečnosti a ochrany zdravia pri práci a zaistenie požiarnej ochrany, zabezpečenie a vybavenia pracoviska na bezpečný výkon práce za účelom plnenia tejto zmluvy a dodržiavanie všeobecne právnych predpisov, ako aj technických noriem pri plnení tejto zmluvy
na pracovisku zodpovedá v plnom rozsahu a výlučne zhotoviteľ.

6.10 Zhotoviteľ prehlasuje, že vedením stavby so stálou prítomnosťou poverí stavbyvedúceho, ktorý je odborne spôsobilý podľa zákona č. 138/1992 Zb. o autorizovaných architektoch a autorizovaných stavebných inžinieroch v znení neskorších predpisov (doklad
o jeho odbornej spôsobilosti odovzdá zhotoviteľ diela objednávateľovi pri preberaní miesta plnenia). Prípadné neskoršie zmeny oznámi zhotoviteľ objednávateľovi do 3 pracovných dní zápisom v stavebnom denníku.

6.11 Objednávateľ prehlasuje, že na stavbe bude vykonávať počas celej doby realizácie diela technický dozor: Ing. Michal Aftanas (ďalej aj „zástupca objednávateľa“).

6.12 Objednávateľ alebo ním písomne poverený zástupca je oprávnený kontrolovať výstavbu diela v súlade s príslušnými ustanoveniami zákona č. 513/1991 Zb. Obchodný zákonník v znení neskorších predpisov, zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a ostatných príslušných predpisov a noriem. Ak oprávnené osoby zistia počas kontroly vady, odchýlky alebo zmeny, a to bez predchádzajúceho odsúhlasenia zmien, alebo že zhotoviteľ, resp. a jeho subdodávatelia nevykonali dielo náležite a odborne, je zhotoviteľ na základe písomného upozornenia objednávateľa povinný vady a nedostatky ihneď odstrániť na svoje náklady. Tieto skutočnosti musia byť zaznamenané v stavebnom denníku a podpísané oboma stranami, resp. ich zodpovednými zástupcami.

6.13 Zhotoviteľ vyzve zástupcu objednávateľa na stavbe na preverovanie – kontrolu prác, ktoré budú v priebehu ďalšej realizácie prác zakryté alebo sa stanú neprístupnými a to 3 pracovné dni vopred zápisom v stavebnom denníku. Výzvu objednávateľ potvrdí svojím podpisom v stavebnom denníku. Ak sa objednávateľ bezdôvodne nedostaví na preverenie – kontrolu, na ktorú bol riadne vyzvaný, je zhotoviteľ oprávnený vo vykonávaní diela pokračovať. Prípadné náklady dodatočného odkrytia takýchto prác znáša objednávateľ. Ak sa preukáže, že zakrývané práce boli vykonané vadne, náklady odkrytia znáša zhotoviteľ.
O kontrole prác, ktoré budú ďalším priebehom prác zakryté, spíšu a podpíšu zástupcovia zmluvných strán zápis do stavebného denníka.

**Čl. 7**

**Odovzdanie a prevzatie diela**

7.1 Zmluvné strany sa dohodli na odovzdaní a prevzatí diela po ukončení diela.

7. 2 Objednávateľ sa stáva vlastníkom stavby po jej prevzatí a písomnom odovzdaní zhotoviteľom, podpísaním preberacieho protokolu o prevzatí a odovzdaní stavby.

7.3 K prevzatiu predmetu zmluvy je zhotoviteľ povinný vyzvať objednávateľa najmenej 15 pracovných dní pred stanoveným termínom odovzdania a prevzatia zápisom
do stavebného denníka a súčasne odovzdať objednávateľovi návrh Protokolu o odovzdaní
a prevzatí diela. Na základe návrhu zhotoviteľa objednávateľ zvolá preberacie konanie.

7.4 Protokol o odovzdaní a prevzatí diela musí obsahovať náležitosti v zmysle vyhlášky
č. 83/2008, ktorou sa vykonáva zákon č. 254/1998 Z. z. o verejných prácach v znení zákona
č. 260/2007 Z. z. predovšetkým:

a) označenie objednávateľa a zhotoviteľa vrátane mien a podpisov poverených zástupcov,

b) názov diela,

c) dátum prevzatia a odovzdania diela,

d) prehlásenie o úplnosti a kompletnosti diela s uvedením drobných vád, nedorobkov a zjavných vád, ktoré sami o sebe alebo v spojení s inými nebránia prevádzke diela v mieste vykonania diela, ako aj spôsoby ich urýchleného odstránenia zhotoviteľom.

7.5 Podmienkami pre odovzdanie a prevzatia diela sú:

a) kompletne zhotovené dielo riadne a včas,

b) úspešné vykonanie všetkých skúšok v súlade s príslušnými osobitnými predpismi, záväznými normami a projektovou dokumentáciou.

7.6 Z odovzdávacieho a preberacieho konania je zhotoviteľ povinný na vlastné náklady zabezpečiť a objednávateľovi odovzdať tieto doklady:

a) projektovú dokumentáciu so zakreslením všetkých zmien podľa skutočného stavu,

b) osvedčenia o akosti použitých materiálov, záručné listy materiálov, atesty, certifikáty výrobkov, ktoré podliehajú povinnej certifikácií, revízne správy, vytyčovacie náčrty, polohopisné a výškopisné zameranie stavby a porealizačné zameranie stavieb,

c) stavebný (montážny) denník,

d) doklady o nakladaní so vzniknutým odpadom v zmysle zákona č. 79/2015
Z. z. o odpadoch a o zmene a doplnení niektorých zákonov v znení neskorších predpisov.

7.7 Neodovzdanie, neúplnosť alebo nepravdivosť podkladov potrebných k odovzdaniu
a prevzatiu diela a jeho užívaniu má za následok, že dielo sa považuje za neodovzdané.

7.8 Dielo bude zhotoviteľom odovzdané a objednávateľom prevzaté s prípadnými vadami a nedorobkami, ak tieto nebránia jeho funkčnosti a plneniu účelu za splnenia dohodnutých podmienok. V preberacom protokole o odovzdaní a prevzatí diela budú uvedené vady
a nedorobky, ktoré samy o sebe ani v spojení s inými nebránia plynulej a bezpečnej prevádzke (užívaniu). Tieto zjavné vady a nedorobky musia byť uvedené v preberacom protokole
o odovzdaní a prevzatí stavby so stanovením termínu ich odstránenia. V prípade výskytu vád, ktoré bránia bezpečnej prevádzke v mieste vykonania diela, si objednávateľ vyhradzuje právo prebratie diela odmietnuť až do odstránenia týchto vád na náklady zhotoviteľa.

7.9 Vadou sa rozumie odchýlka v kvalite, rozsahu a parametroch zákazky stanovených technickým zadaním, projektovou dokumentáciou, touto zmluvou a všeobecne záväznými technickými normami a predpismi.

7.10 Nedorobkom sa rozumie nedokončená práca oproti technickému zadaniu a projektovej dokumentácii.

7.11 V prípade, ak objednávateľ v rozpore s touto zmluvou neprevezme riadne (t. j. bez vád diela) a včas zhotovené dielo ani v lehote **10 pracovných dní** od doručenia výzvy zhotoviteľa na jeho prevzatie, považuje sa záväzok vykonať dielo za splnený, ibaže objednávateľ preukáže opak. V takom prípade sa podpis objednávateľa na protokole nevyžaduje.

7.12 Za objednávateľa je poverený dielo prevziať zamestnanec Oddelenia výstavby, územného rozvoja a životného prostredia MsÚ Stará Ľubovňa: Ing. Michal Aftanas.

7.13 Za zhotoviteľa je poverený dielo odovzdať: ...(vyplní zhotoviteľ pri podpise zmluvy)...

**Čl. 8**

**Zodpovednosť za vady**

8.1 Zmluvné strany dojednávajú pre dielo záručnú dobu v trvaní **5 rokov (60 kalendárnych mesiacov)**, táto lehota sa nevzťahuje na výrobky a materiály zabudované
do diela, kde je podľa záručných podmienok výrobcu stanovená iná záručná doba. Záručná doba začína plynúť dňom odovzdania a prevzatia diela, resp. riadneho odstránenia vád diela, na odstránení ktorých sa zmluvné strany dohodli pri odovzdaní a prevzatí diela.

8.2 Zhotoviteľ preberá záruku, že počas záručnej doby:

• dielo bude presne v súlade so všetkými špecifikáciami podľa tejto zmluvy,

• dielo bude najvyššej kvality a bez vád v spracovaní a materiáli,

• dielo bude bezpečné a vhodné na objednávateľom zamýšľané účely.

8.3 Zodpovednosť zhotoviteľa za vady diela nie je dotknutá tým, že objednávateľ neoznámil zhotoviteľovi vady bez zbytočného odkladu potom, čo ich mal zistiť pri vynaložení odbornej starostlivosti pri prehliadke alebo kedykoľvek neskôr. Objednávateľ teda môže reklamovať vady diela bez obmedzenia času počas celej záručnej doby. Prípadné reklamácie je objednávateľ povinný uplatniť u zhotoviteľa písomne najneskôr do **14 pracovných dní**
odo dňa, keď vadu zistil, najneskôr však počas trvania záručnej doby. Uplatnenie vád diela
a nárokov zo zodpovednosti za vady diela musí objednávateľ uskutočniť písomne, inak sa naň neprihliada. Uplatnenie vady diela musí obsahovať stručný opis vady alebo toho, ako sa vada prejavuje.

8.4 V prípade výskytu vád na diele počas záručnej doby má objednávateľ práva vyplývajúce z Obchodného zákonníka, ktoré môžu byť vykonané počas celej záručnej doby. V prípade nároku na odstránenie vád diela je zhotoviteľ povinný vady na vlastný účet odstrániť v primeranej lehote, najneskôr však do **15 pracovných dní** od doručenia písomnej reklamácie, pokiaľ sa zmluvné strany nedohodnú písomne inak. Po márnom uplynutí tejto lehoty sa vada bude považovať za neodstrániteľnú, pričom objednávateľovi vzniká právo opraviť alebo zabezpečiť opravu vady diela na náklady zhotoviteľa. Nárok na odstúpenie
od tejto zmluvy je možné uplatniť aj len čiastočne čo do vadnej časti diela.

**Čl. 9**

**Zmluvné pokuty**

9.1 V prípade, že sa zhotoviteľ dostane do omeškania so splnením záväzku vykonať dielo podľa čl. 3 ods. 3.2 zmluvy, objednávateľ je oprávnený požadovať od zhotoviteľa zmluvnú pokutu vo výške **1 000,- Eur** za každý aj začatý deň omeškania, a to až do výšky
50 % z celkovej ceny diela. To isté platí aj v prípade, ak sa zhotoviteľ dostane do omeškania
s odstraňovaním vád diela. Nedotýkajúc sa uvedeného vyššie, je objednávateľ v takomto prípade oprávnený poskytnúť zhotoviteľovi primeranú lehotu na začatie vykonávania diela a/alebo vykonanie diela, ktorá nesmie byť kratšia ako 5 pracovných dní, po márnom uplynutí ktorej je oprávnený od tejto zmluvy odstúpiť.

9.2 Zhotoviteľ za nesplnenie povinnosti požiadania objednávateľa o súhlas so zmenou subdodávateľa podľa článku 3. bod 3.8 tejto zmluvy zaplatí zmluvnú pokutu vo výške **1 000,- Eur**.

9.3 Objednávateľ je oprávnený požadovať od zhotoviteľa zmluvnú pokutu vo výške **100,- Eur** za každé jednotlivé porušenie povinnosti dohodnutej v čl. 6 bod 6.3 a 6.9 tejto zmluvy.

9.4 Zmluvné pokuty podľa tohto článku sú splatné v lehote uvedenej v písomnej výzve objednávateľa na zaplatenie zmluvnej pokuty doručenej zhotoviteľovi, pričom takáto lehota nesmie byť kratšia ako 5 pracovných dní.

9.5 Zaplatením zmluvnej pokuty nie je dotknuté právo na náhradu škody spôsobenej porušením povinnosti, pre prípad porušenia ktorej bola dohodnutá; zároveň platí, že náhrada škody môže byť objednávateľom uplatňovaná voči zhotoviteľovi v plnej, t. j. skutočnej výške.

9.6 Omeškaním jednej zmluvnej strany voči druhej strane vzniká právo na náhradu nákladov spojených s uplatnením pohľadávky vo výške 40 €, a to bez potreby osobitného upozornenia.

9.7 Zmluvné sankcie musia byť stranami vyúčtované písomne, inak sú neplatné.

9.8 V prípade uplatnenia sankcií podľa tohto článku je strana, ktorej boli vyúčtované, povinná zaplatiť ich do 30 dní od doručenia vyúčtovania.

9.9 Odstúpením zhotoviteľa od zmluvy nezaniká nárok na zaplatenie zmluvných sankcií, úrokov z omeškania a náhradu škody v zmysle § 373 a násl. zákona č. 513/1991 Zb. Obchodného zákonníka.

9.10 Zaplatenie zmluvných pokút v zmysle tejto zmluvy nezbavuje zhotoviteľa povinnosti predmetnú činnosť vykonávať s cieľom minimalizovania príčin a zvýšenia prevencie
pre zamedzenie ich opakovania.

**Čl. 10**

**Zánik zmluvy**

10.1 Zmluva zaniká:

1. splnením,
2. dohodou,
3. okamžitým odstúpením od zmluvy; v prípade podstatného porušenia zmluvy ktorákoľvek zmluvná strana je oprávnená okamžite odstúpiť od zmluvy. Doručením odstúpenia od zmluvy zanikajú všetky práva a povinnosti strán zo zmluvy.

10.2 Podstatným porušením zmluvy sa rozumie najmä ak:

1. zhotoviteľ mešká so splnením zmluvného termínu, ak márne uplynie dodatočne stanovená lehota na plnenie,
2. počas trvania zmluvy zhotoviteľ prestane spĺňať podmienky osobného postavenia, alebo finančného a ekonomického postavenia alebo technickej prípadne odbornej spôsobilosti v zmysle § 32 až § 34 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov,
3. zhotoviteľ nie je schopný plniť zmluvný záväzok. Za stratu schopnosti zhotoviteľa plniť zmluvný záväzok sa považuje:
	* + - nespôsobilosť zhotoviteľa aj napriek písomnej výzve vykonávať dielo dohodnutým spôsobom (po stránke kvalitatívnej, technickej, organizačnej) a/alebo v dohodnutom termíne,
			- postup alebo priebežný výsledok realizácie diela zhotoviteľom, ktorý vedie preukázateľne a nepochybne ku chybnému plneniu zmluvy,
4. chybné plnenie zhotoviteľa, na ktoré bol objednávateľom v priebehu realizácie písomne upozornený a ktoré zhotoviteľ napriek tomuto upozorneniu neodstránil v primeranej lehote, ktorú mu k tomuto účelu objednávateľ poskytol.

10.3 Zhotoviteľ môže odstúpiť od zmluvy, pokiaľ objednávateľ neposkytuje spoluprácu ani

na opakovanú výzvu na plnenie, ktoré bolo vecne a časovo riadne nárokované a dojednané.

10.4 V prípade porušenia podstatných povinností zmluvnou stranou vyplývajúcich z tejto zmluvy má druhá strana právo odstúpiť od zmluvy v súlade s § 344 a nasl. Obchodného zákonníka, ktorému musí predchádzať písomné upozornenie na možnosť odstúpenia
a rovnaký záznam v stavebnom denníku s poskytnutím primeranej lehoty na odstránenie vytýkaných nedostatkov. Účinky odstúpenia nastanú dňom doručenia písomného oznámenia
o odstúpení. Účinky odstúpenia nastanú aj dňom, ktorým ho adresát odmietol prevziať alebo dňom, kedy bolo odosielateľovi oznámenie o odstúpení vrátené ako neprevzaté i keď sa adresát o tom nedozvedel.

10.5 Doručením odstúpenia od zmluvy v zmysle čl. 10 bodu 10.4 zanikajú všetky práva a povinnosti strán vyplývajúce zo zmluvy, a to s účinkami ex nunc. Odstúpenie od zmluvy sa však nedotýka nároku na náhradu škody vzniknutej porušením zmluvy, ani nároku
na zaplatenie zmluvnej pokuty.

10.6 Ak dôjde k zániku zmluvy ktoroukoľvek zmluvnou stranou pred splnením zmluvy
o dielo, zhotoviteľ zašle objednávateľovi faktúru v 4-och vyhotoveniach doporučeným listom v lehote do 30 kalendárnych dní odo dňa odstúpenia od zmluvy. V tejto faktúre, splatnej do 30 dní odo dňa jej doručenia objednávateľovi, zhotoviteľ vyrovná zaplatené mesačné faktúry do výšky zrealizovanej časti predmetu zmluvy. Zhotoviteľovi patrí úhrada za skutočne vykonané práce ku dňu odstúpenia od zmluvy, po odpočítaní zmluvných pokút a náhrady škody.

10.7 Zhotoviteľ je povinný pri prípadnom okamžitom odstúpení od tejto zmluvy a ukončení zmluvného vzťahu vykonať také opatrenia a zabezpečenia diela, aby nedošlo k jeho zničeniu, poškodeniu, odcudzeniu alebo k inej škode a zabezpečiť vykonanie prác, ktoré neznesú odklad a mohli by poškodiť záujmy objednávateľa.

10.8 V prípade odstúpenia od zmluvy ktoroukoľvek zo zmluvných strán, vlastnícke práva
na dovtedy zrealizovanú a zaplatenú časť diela prechádzajú na objednávateľa.

**Čl. 11**

**Ostatné zmluvné dojednania**

11.1 Zhotoviteľ bude pri plnení predmetu tejto zmluvy postupovať s odbornou starostlivosťou. Zaväzuje sa dodržiavať všeobecne záväzné predpisy, technické normy a podmienky tejto zmluvy. Zhotoviteľ sa bude riadiť pokynmi objednávateľa, zápismi
a dohodami oprávnených pracovníkov zmluvných strán a rozhodnutiami a vyjadreniami dotknutých orgánov štátnej správy.

11.2 Zhotoviteľ bude informovať objednávateľa o stave rozpracovaného diela
na pravidelných kontrolných poradách stavby, ktoré bude zhotoviteľ organizovať 1 x mesačne s účasťou objednávateľa.

11.3 Zhotoviteľ v plnom rozsahu zodpovedá za prípadné škody na zhotovovanom diele, budove alebo hnuteľnom majetku objednávateľa alebo na majetku tretích osôb, pokiaľ vznikli v súvislosti s jeho prácami počas realizácie predmetu diela až do odovzdania diela objednávateľovi.

11.4 Zhotoviteľ je povinný nahradiť objednávateľovi škodu, ktorú mu spôsobil svojím konaním (vrátane nedbanlivosti), a to v skutočnom rozsahu. Nárok na náhradu škody nevylučuje právo objednávateľa uplatniť zmluvnú pokutu v súlade s podmienkami zmluvy.

11.5 Ak konanie zhotoviteľa v súvislosti a v čase plnenia predmetu zmluvy má za následok porušenie predpisov v oblasti BOZP, PO a životného prostredia a tieto porušenia budú mať
za následok udelenie pokuty objednávateľovi zo strany orgánov verejnej alebo štátnej správy podľa príslušných právnych predpisov, odškodní zhotoviteľ objednávateľa v celej výške zaplatenej pokuty.

11.6 Ak konanie zhotoviteľa v súvislosti a v čase plnenia predmetu zmluvy má za následok poškodenia zdravia ľudí a majetku tretích osôb a títo uplatnia nároky voči objednávateľovi, zhotoviteľ odškodní objednávateľa za uspokojenie týchto nárokov v plnej výške.

11.7 Objednávateľ môže uplatniť svoje práva na náhradu škody, ak písomne upovedomí zhotoviteľa o nároku, ktorý bol vznesený voči objednávateľovi. Objednávateľ umožní zhotoviteľovi, ak o to požiada, aby viedol všetky rokovania smerujúce k vybaveniu týchto nárokov, prípadne sa na nich zúčastňoval.

11.8 Objednávateľ si vyhradzuje právo prerušiť alebo zastaviť výkon dojednaných prác.
V prípade prerušenia alebo zastavenia prác zo strany objednávateľa, strany vzájomne odsúhlasia rozpracovanosť a vykonajú finančné vyrovnanie podľa preukázaných nákladov. Zmluvné strany potom dohodnú nové termíny realizácie diela.

11.9 Zhotoviteľ je povinný bezodkladne nahlásiť objednávateľovi všetky zmeny o údajoch týkajúcich sa jeho identifikácie, t. j. zmeny sídla, bankového spojenia a zmeny súvisiacej s bodom 10.2.b) tejto zmluvy a pod., a to do 5 pracovných dní od uskutočnenia zmeny.

11.10 Zhotoviteľ zabezpečí na svoje náklady poistenie zmluvou o poistení zodpovednosti
za škodu, vrátane environmentálnej škody podľa zák. 359/2007 Z. z. v znení neskorších predpisov, ktorú spôsobí, prípadne škody spôsobené vyššou mocou na celé obdobie výstavby až do odovzdania diela objednávateľovi, vo výške finančného plnenia diela, ktorá je nedeliteľnou súčasťou tejto zmluvy ako *príloha č. 4*. Zhotoviteľ bude udržiavať toto poistenie tak, aby poskytovalo krytie za stratu alebo škodu, za ktorú zodpovedá zhotoviteľ v priebehu akýchkoľvek činností počas realizácie diela. Pri poistnej udalosti, ktorá nebude akceptovaná poisťovňou zhotoviteľa, všetky škody spôsobené na stavbe objednávateľa znáša zhotoviteľ v plnej výške. Pre účely tejto zmluvy sa za vyššiu moc považujú prípady, ktoré nie sú závislé, ani ich nemôžu ovplyvniť zmluvné strany, napr. vojna, mobilizácia, živelné pohromy.

11.11 Všetky písomnosti, vrátane tých, ktoré vyvolávajú právne účinky budú medzi zmluvnými stranami zabezpečované listami doručenými doporučene poštou na adresy uvedené v tejto zmluve. Písomnosť sa považuje za doručenú dňom, v ktorom ju adresát prevzal alebo odmietol prevziať, alebo na tretí pracovný deň odo dňa podania na pošte, ak sa uložená zásielka zaslaná na adresu podľa predchádzajúcej vety vrátila späť odosielateľovi,
i keď sa adresát o tom nedozvedel.

11.12 Zhotoviteľ nie je oprávnený bez písomného súhlasu objednávateľa previesť svoje práva a záväzky podľa tejto zmluvy na inú osobu.

11.13 V prípade vzniku sporu v akejkoľvek veci týkajúcej sa predmetu tejto zmluvy, sa budú zmluvné strany snažiť tento spor vyriešiť hlavne mimosúdnou cestou a predložia rozpor
na riešenie štatutárnym zástupcom oboch zmluvných strán, ktorí o ňom rozhodnú do 5 pracovných dní od predloženia.

**Čl. 12**

**Oprávnení kontrolní zamestnanci**

12.1 Oprávnení kontrolní zamestnanci objednávateľa budú môcť uplatňovať voči zhotoviteľovi kontrolu obchodných dokumentov a vecnú kontrolu v súvislosti s realizáciou predmetu tejto zmluvy počas piatich rokov po skončení realizácie predmetu tejto zmluvy.

12.2 Objednávateľ a zhotoviteľ sa zaväzujú strpieť výkon kontroly/auditu zo strany oprávnených osôb na výkon kontroly/auditu v zmysle príslušných právnych predpisov SR
a EÚ.

**Čl. 13**

**Záverečné ustanovenia**

13.1 Pre vznik tejto zmluvy sa vyžaduje dohoda o celom jej obsahu.

13.2 Zmenu alebo doplnenie môžu zmluvné strany vykonať len formou písomného dodatku
k zmluve, odsúhlaseného a podpísaného obidvoma zmluvnými stranami.

13.3 Pokiaľ nie je v zmluve dohodnuté inak, vzájomné vzťahy zmluvných strán sa riadia príslušnými ustanoveniami zákona č. 513/1991 Zb. Obchodného zákonníka a ostatnými všeobecne platnými predpismi Slovenskej republiky.

13.4 Neoddeliteľnou súčasťou tejto zmluvy je ocenený výkaz výmer – podrobný položkový rozpočet v elektronickej verzii vo formáte MS Excel na CD/DVD nosiči, ako *príloha č. 2*.

13.5 Táto zmluva nadobúda platnosť dňom jej podpísania oboma zmluvnými stranami
a účinnosť dňom nasledujúcim po zverejnení na webovom sídle objednávateľa.

13.6 Zmluva je vyhotovená v šiestich exemplároch, štyri vyhotovenia pre objednávateľa a dve vyhotovenia pre zhotoviteľa.

13.7 Zástupcovia zmluvných strán, oprávnení konať vo veciach tejto zmluvy sa oboznámili
s obsahom tejto zmluvy, porozumeli jej obsahu, prehlasujú, že táto zmluva bola vyhotovená na základe pravdivých údajov, nebola dohodnutá v tiesni, ani za inak jednostranne nevýhodných podmienok, čo osvedčujú svojím podpisom.

V Starej Ľubovni, dňa ................ V ............................, dňa.................

.............................................. ...........................................

 Objednávateľ Zhotoviteľ

Prílohy:

* + 1. Ocenený výkaz výmer – podrobný položkový rozpočet v papierovej forme.
		2. Ocenený výkaz výmer – rozpočet v elektronickej verzii vo formáte MS Excel na CD/DVD nosiči. (túto prílohu predkladá len úspešný uchádzač - zhotoviteľ pri podpise zmluvy)
		3. Zoznam známych subdodávateľov. (túto prílohu vypĺňa a predkladá len úspešný uchádzač - zhotoviteľ pri podpise zmluvy)
		4. Poistná zmluva zhotoviteľa. (túto prílohu predkladá len úspešný uchádzač - zhotoviteľ pri podpise zmluvy)